Gəlin (Əhməd Cavad)
Ey süzgün gözləri səhər yıldızı, 
Pərişan telləri yasəmən gəlin! 
Gözəllər səcdəsi gətirdiyin din, 
Girdim sizin dinə bir də mən, gəlin!

Hər yetən naz etdi, qatlandım naza, 
Könül verdim hər boş söhbətə, saza! 
Sallan ki, can quşu çıxsın pərvaza, 
Pərişan olsun qoy hər görən, gəlin! 

“Sənsizlikdir” bənim bitməyən dərdim! 
Bitməyən dərdimlə mən senə gəldim! 
Gülən dodaqlardan mən bir gül dərdim, 
Saxlanmış qəlbimdə istərsən, gəlin!

Sığmaz ikən ruhum geniş torpağa, 
Gəlmiş hüzuruna bir qul olmağa! 
Gözəllik bir çiçək, məhkum solmağa, 
Soldurma boş yerə onu sən, gəlin!
Gəncə, 1916, 6 iyun
1916-cı ilin şeirləri